***The Last Guardian*** (***Hitokui no Ōwashi Toriko*** (人喰いの大鷲トリコ,, ****Hitokui no Ōwashi Toriko**** Trico den store menneskeetende ørnen) er et action-eventyr-videospill utviklet av genDESIGN og SIE Japan Studio, og gitt ut av Sony Interactive Entertainment for PlayStation 4. Spillet er designet og regissert av Fumito Ueda og deler flere stiilistiske og tematiske trekk og diverse spillelementer fra hans to tidligere spill, *Ico* og *Shadow of the Colossus*. I spillet tar spilleren på seg rollen som en ung gutt som blir venn med en stor skapning som er halvparten fugl og halvparten pattedyr, og som heter Trico. De jobber sammen i spillet for å rømme fra vakter som er ute etter dem. Spilleren må ta bruk av Tricos evner slik han ville gjort med et ekte dyr.

*The Last Guardian* har blitt utviklet av Team Ico siden 2007, og ble annonsert under Electronic Entertainment Expo i 2009 med en planlagt utgivelsesdato i 2011, da for PlayStation 3. Spillet har siden blitt forsinket flere ganger; Ueda og flere andre fra Team Ico forlot Sony, og problemer med maskinvaren i PlayStation 3-konsollen skapte problemer under utviklingen, så spillet ble i 2012 og utover i stedet utviklet for PlayStation 4. Ueda og det nye spillstudioet hans, genDESIGN, som består av flere fra Team Ico, har fortsatt kontakt med Sony. Ueda fungerer som regissør, mens Sonys interne utviklingsstudio i Japan håndterer de mer tekniske sidene av spillet. *The Last Guardian* ble annonsert på nytt under Electronic Entertainment Expo i 2015, og ble sluppet ut verden over i desember 2016.

Spillet
-------

*The Last Guardian* er videospill som spilles fra et tredjepersonsperspektiv, med typisk trekk fra action-eventyr- og puzzlespill. Spilleren kontrollerer gutten, som kan løpe, klatre, hoppe og gjøre andre ting, på en lignende måte som i *Ico* og *Shadow of the Colossus*. I spillet må man bruke miljøet til egen fordel for å snike seg rundt eller slåss mot skyggevakter, i starten uten våpen. Vaktene, som riktignok ikke beveger seg raskt, kan fange gutten, og hvis man ikke klarer å unnslippe grepet til vaktene, taper man spillet.

Spilleren får flere evner ved å kunne ta i bruk Trico. Ueda har sagt at Trico er drevet av sine egne instinkter, noe spilleren må ta i bruk for nytte seg av Trico til å fullføre oppgaver i spillet. For eksempel må spilleren få gutten til å kaste en tønne et spesifikt sted for å få Tricos oppmerksomhet, og få Trico til å flytte seg dit. Spilleren må også få gutten til å hoppe, for å overtale Trico til å hoppe over et større gap. Man må også finne ut av måter å få Trico til å sitte stille for å la spilleren selv fullføre en del av spillet, mens Tricos naturlige tendenser får han til å løpe foran spilleren. Trico kan skyte lyn fra halen sin, som sammen med et speilskjold, som gutten får tak i løpet av spillet, gjør det mulig å fullføre flere oppgaver i spillet, og kan også brukes mot vaktene. I motsetning til mer typiske følgesvenner i videospill, som ofte umiddelbart vil utføre en spillers ordre, vil Trico være mer vanskelig å holde kontroll på, og det kan kreve flere forsøk for å få Trico til å gjøre det man vil. Spilleren må ha en ide om hva slags humør Trico er i, og ellers hvordan Trico kommer til å oppføre seg, som kan tolkes av fargene på Tricos øyne.

Spilleren må også ta vare på Trico, blant annet ved å gi han mat og ta ut spyd og andre våpen fra kroppen hans. Gjennom spillet vil man bli bedre på å kontrollere Tricos handlinger, noe Udea sammenligner med det å trene et kjæledyr. I starten av spillet vil Trico utforske mer enn det spilleren vil, han vil nekte å spise illeluktende mat fra gutten, og sover når han føler for det. Ved å fullføre visse oppgaver vil spilleren bedre kunne kontrollere Tricos handlinger. Udea tror at hver spiller vil oppleve Trico forskjellig, siden alle ender opp med å jobbe og trene han på forskjellige måter. Likevel er det fortsatt mulig for spilleren å dra nytte av Tricos naturlige instinkter, siden spillet etter hvert åpner deler hvor Trico og spilleren fritt kan utforske.

Handling
--------

Handlingen i *The Last Guardian* er satt opp som et tilbakeblikk fortalt av en gammel mann som forteller om den gangen han møtte en stor fjæret skapning, som ligner en griff og heter Trico (トリコ, *Toriko*). Betydningen av navnet er tvetydig, men kan komme av «fange» (虜, *toriko*), «babyfugl» (鳥の子, ***tori** no **ko***), eller det kan være et teleskopord fra «fugl» (鳥, ***tori***) og «katt» (猫, *ne**ko***).

I tilbakeblikkets nåtid har gutten blitt kidnappet og tatt med til et stort slott. Han våkner etter hvert og finner ut at han har tatoveringer som han ikke hadde før han ble kidnappet. Han finner en vei ut av slottet, og møter Trico på veien, bundet fast med kjetting og med flere spyd og piler sittende fast i kroppen sin. Gutten hjelper Trico ved å ta dem ut, og selv om Trico i starten ikke stoler på gutten, stoler Trico etter hvert mer og mer på han. Sammen jobber de for å komme seg ut av slottet, og må unngå eller angripe vakter som patruljerer slottet og leter etter begge to. Mye av spillet dreier seg om det voksende vennskapet mellom gutten og Trico.

Hele narrativet fortelles med et ukjent språk mens spilleren fullfører diverse oppgaver gjennom spillet.

Ueda har nevnt at det kan finnes andre lignende skapninger som Trico i spillet, men kunne ikke bekrefte det. Noen har spekulert, basert på tonen i de forskjellige trailerne til spillet, og basert på Team Icos tidligere spill, at *The Last Guardian* kommer til å ende på en trist måte. Både Penny Arcade og Zero Punctuation hevdet at enten så kommer gutten eller Trico til å dø i løpet av spillet. Fumito Ueda svarte på dette ved å si at handlingen i spillet er åpen for tolkning, og han vil la spillerne finne ut av den selv.

Referanser
----------

1. ↑  «Sony Clarifies Mark Cerny's Role With The Last Guardian». *Game Informer*. Besøkt 16. september 2016.
2. ↑  03/25/2009, archive-Tracey-John. «New Game From Team ICO Will Be Like 'Ico' [GDC 2009]». *MTV News*. Besøkt 16. september 2016.
3. ↑  Yin-Poole, Wesley (20. april 2011). «The Last Guardian suffers delay». *Eurogamer* **(engelsk)**. Besøkt 16. september 2016.
4. ↑  «Rumored First Project TRICO Trailer Hits the Web». *1Up.com*. Besøkt 16. september 2016.
5. 1 2  «The Last Guardian Preview: New Gameplay Details Emerge». *Game Informer*. Besøkt 16. september 2016.
6. ↑  Welsh, Oli (2. mars 2011). «The Last Guardian». *Eurogamer* **(engelsk)**. Besøkt 16. september 2016.
7. 1 2 3 4  «Fumito Ueda Discusses The Last Guardian: News from 1UP.com». *1Up.com*. Besøkt 16. september 2016.
8. 1 2  Stuart, Keith (19. juni 2015). «The Last Guardian: Fumito Ueda's quest for epic minimalism». *The Guardian* **(engelsk)**. ISSN 0261-3077. Besøkt 16. september 2016.
9. ↑  Maxwell, Ben (juli 2016). «Altered Beast». *Edge*: 64–77.
10. ↑  Miller, Ross (15. juni 2016). «I played The Last Guardian, and now I'm in love with a big friendly cat-dog-bird». *The Verge*. Besøkt 16. september 2016.
11. 1 2  «Fumito Ueda Talks About Last Guardian's Impeccable Animation». *1Up.com*. Besøkt 16. september 2016.
12. ↑  «*Hitokue no Ōwashi Trico*». *Shūkan Famitsū*. Enterbrain (6/19): 37. 2009.
13. 1 2  «Team Ico Talks: Fumito Ueda on The Last Guardian, Shadow of The Colossus». *PlayStation.Blog*. Besøkt 16. september 2016.
14. 1 2 3  «Well, at least I know the boy doesn't die in The Last Guardian». *Destructoid*. Besøkt 16. september 2016.
15. 1 2  Nutt, Christian. «TGS: Reawakening The Last Guardian». Besøkt 16. september 2016.
16. ↑  «Project Trico Screenshots». *PlayStation LifeStyle*. 19. mai 2009. Besøkt 16. september 2016.
17. ↑  «Fumito Ueda Interview». *PlayStation.Blog.Europe*. 17. september 2010. Besøkt 16. september 2016.
18. ↑  «Shadow of the Colossus HD release confirmed, new Last Guardian trailer». Besøkt 16. september 2016.
19. ↑  «Penny Arcade - Comic - The Unvarnished Truth». *Penny Arcade*. Besøkt 16. september 2016.
20. ↑  «Zero Punctuation : The Second Annual E3 Hype Massacre». *The Escapist*. Arkivert fra originalen 8. januar 2014. Besøkt 16. september 2016.

Eksterne lenker
---------------

* (en) *The Last Guardian* hos MobyGames Rediger på Wikidata

* (en) *The Last Guardian* hos MobyGames Rediger på Wikidata

* (en) *The Last Guardian* på Metacritic Rediger på Wikidata

* (en) *The Last Guardian* på OpenCritic Rediger på Wikidata

* (en) *The Last Guardian* på Internet Movie Database Rediger på Wikidata

* (en) *The Last Guardian* hos Giant Bomb Rediger på Wikidata

* (en) *The Last Guardian* hos Internet Game Database Rediger på Wikidata

* (en) *The Last Guardian* hos GameSpot Rediger på Wikidata

* (en) *The Last Guardian* hos IGN Rediger på Wikidata

* (en) *The Last Guardian* hos VGMdb Rediger på Wikidata

Portal: Videospill

|  |  |
| --- | --- |
| Oppslagsverk/autoritetsdata | BNF **·** BNF (data)
 |